ټرمپ د بیړني حالت پر وړاندې محکمې ته عریضې وغندلې
د امریکا د متحدو ایالتونو جمهور رئیس ډانلډ ټرمپ د ملي بیړني حالت د اعلان پر وړاندې د یو شمیر ایالتونو عریضې او دعوا غندلې ده.
ډانلډ ټرمپ په خپل ټویټر پاڼه کې عریضه کول وغندل او دیموکراتان یې ملامت وبلل:" موږ بشپړ حق لرو چې دا کار وکړو. زه د ملي بیړني حالت د اعلان بشپړ حق لرم. موږ پیاوړي سرحدات غواړو." د امریکا ۱۶ ایالتونو له مکسیکو سره په سرحد کې د دیوال د جوړیدو په اړه د جمهور رئیس له خوا د بیړني حالت په غبرګون کې محکمې ته عریضه کړې ده. په دې عریضو کې داسې هڅه کیږي چې د محکمې له پریکړې سره سم جمهور رئیس په جنوبي سرحد کې د دیوال له جوړیدو منع شي. د کالیفرونیا لوی څارنوال ژاور بیسیرا وايي" جمهور رئیس دا صلاحیت نلري چې بیځایه عمل وکړي او د څه باندې ۲۴۰ کلونو د دیموکراسي قدرت داسې وکاروي چې هیڅ وخت ندی کارول شوی." په داسې حال کې چې د امریکا سرحدي ځواکونو د روانې میلادي میاشتې له لومړیو څخه له مکسیکو سره ددې هیواد په سرحد کې پوځي مانورې پیل کړي، د مرکزي امریکا په زرګونه کډوال په امریکا کې د پناه اخیستلو هڅه کوي. جمهور رئیس تیره اوونۍ هغه مهال ملي بیړنی حالت اعلان کړ چې کانګرس د هغه د کمپاین مهمې ژمنې ته چې په جنوبي سرحد کې د دیوال جوړیدل دي، بودیجه رد کړه. په کانګرس کې دیموکراتان هم په دې فکر کوي چې د جمهور رئیس د بیړني حالت د اعلان پر وړاندې عریضه وکړي او له دې سره ممکن جمهور رئیس د دیوال د جوړیدو لپاره د خپلو ژمنو په پوره کیدو کې له نورو مشکلاتو سره مخ شي. د ۱۶ ایالتونو تر څنګ یو شمیر غیر انتفاعي سازمانونو هم د جمهور رئیس له بیړني حالت سره مخالفت کړی دی او یو شمیر کارپوهان وايي ددې قضیې بشپړ هواری ممکن میاشتې او یا هم کلونه وخت ونیسي.